मलियाना और हाशिमपुरा कांड के विरोध स्वरूप अब्दुल्ला बुखारी ने जामा मसजिद को काले झंडे और बैनरों से पाट दिया था। 1989 उत्तर प्रदेश में जनता दल की सरकार बनी। मुख्यमंत्री मुलायम सिंह यादव ही थे। मलियाना कांड पीड़ितों का एक प्रतिनिधिमंडल अब्दुल्ला बुखारी से मिलने गया था। प्रतिनिनिधि मंडल ने उनसे आग्रह किया था कि वह वीपी सिंह और मुलायम सिंह यादव से कहकर मलियाना जांच आयोग की रिपोर्ट को सार्वजनिक करवाएं और दोषियों पर मुकदमा चले। इस पर अब्दुल्ला बुखारी का जवाब था, ‘राजीव गांधी, वीपी सिंह, या मुलायम सिंह यादव हों, कोई भी मुसलमानों का हमदर्द नहीं है।’ उनके इस जवाब पर प्रतिनिधि मंडल के एक सदस्य ने कहा था, ‘जब कोई राजनीतिक दल मुसलमानों का हमदर्द ही नहीं है, तो आप क्यों बार-बार किसी दल को समर्थन देने की अपील मुसलमानों से करते हैं?’ इस सवाल पर बुखारी बोले थे, ‘मुझसे किसी की सवाल करने की हिम्मत नहीं होती, तुमने कैसे सवाल करने की जुर्रत की।’ उनके जवाब से जाहिर था कि मुसलमानों के नाम पर बुखारी परिवार सिर्फ अपने स्वार्थ साधता रहा है। सवाल करने की जुर्रत तो उनके साहबजादे अहमद बुखारी से भी किसी की नहीं हो सकती। पिछले साल लखनऊ में एक उर्दू पत्रकार ने उनसे एक सवाल कर लिया था, तो उनके समर्थकों ने पत्रकार को बुरी तरह मारापीटा था।